Durbanse pa vas ná ‘moord’ op vier kinders(Foto: SA Police Service/Twitter) ŉ KwaZulu-Natalse pa is agter tralies nadat hy glo Dinsdag sy vier kinders vermoor het. Die 41-jarige man is vroeër vanmiddag in KwaDabeka in hegtenis geneem. Maroela Media het vroeër berig die man het drie van sy kinders, onderskeidelik 4, 6 en 10 jaar oud, kort ná 14:30 by die skool gaan oplaai. Hulle liggame is kort daarna in die huis in Wyebank gevind. Al drie is opgehang. “Daar is gesien hoe hy in die huis ingaan met die kinders. Die kinders se ma het gehoor dat hy hulle gaan haal het. Sy het agterdogtig geraak dat hy moontlik iets beplan,” het Mbele gesê. Die vrou het by die Kwadabeka-polisiestasie gaan hulp vra en ŉ polisielid het haar na die huis vergesel. “By hulle aankoms by die huis het hulle twee kinders gekry wat in die hoofslaapkamer opgehang is en nog ŉ kind wat in ŉ ander vertrek opgehang is,” het Mbele gesê. Die vrou is inderhaas na haar 16-jarige dogter se skool, waar sy óók meegedeel is dat die pa die kind, sy stiefdogter, reeds kom haal het. ŉ Grootskaalse soektog is na die tiener op tou gesit en die meisie se liggaam is in ŉ nabygeleë veld in New Germany gekry. “Die man sal binnekort in die Pinetown-landdroshof verskyn op vier aanklagte van moord,” het Mbele gesê. Lt.genl. Khombinkosi Jula, KwaZulu-Natalse polisiehoof, het die polisie bedank die lede wat onophoudelik gewerk het om die vermeende moordenaar aan te keer.